DA Den Europæiske Unions Tidende C 223/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 223/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»VARAŽDINSKO ZELJE«

EU-nr. HR-PDO-0005-01132 — 25.6.2013

BOB ( X ) BGB ( )

1. Betegnelse(r)

»Varaždinsko zelje«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Varaždinsko zelje« er en grøntsag, der stammer fra den autoktone bevarelsessort Varaždinkål (Brassica oleracea var. capitata f. alba). Kålhovederne af Varaždinsko zelje er flade, bladene er kompakte i den øverste del og løsere i den nederste, afhængig af dyrkningsforholdene. Bladene sidder tæt om hovedet og dækker mere end to tredjedele af overfladen. Når kålen er moden og klar til at blive høstet, begynder kanten på de yderste blade som regel at krølle opad. Bladpladerne er tynde og har fremtrædende strenge. Hovedstrengen, navnlig på de yderste blade, er tyk for neden. Bladenes kant er ubrudt. Bladene har en lys olivengrøn farve. Smagen er bitter, med skarpe undertoner og en stærk duft af frisk kål. Tørstofindholdet i »Varaždinsko zelje« udgør mindst 8 %, og sukkerindholdet er mindst 40 g/kg. De inderste blade i et modent kålhoved er gulligt hvide. Den indre del af stokken er lang, og den kan være op til to tredjedele af hovedets længde. Den indre del er egentlig en stamme, som består af forkortede stængelled og en hovedformet knop. Roden på Varaždinsko zelje er meget kraftig, og stammen er meget fremtrædende. Selvom den hører til i gruppen af sene sorter, som tåler kulde, kan den også dyrkes som forårskål. På grund af sin særlige form og elastiske blade anvendes Varaždinsko zelje traditionelt til tilberedning af hjemmelavede specialiteter på denne egn.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper i produktionen, som skal finde sted i det afgrænsede geografiske område

Fremstillingen af Varaždinsko zelje, fra dyrkning af frøplanter til høst, foregår i det afgrænsede geografiske område, der er defineret i punkt 4.

3.5. Særlige bestemmelser for skiveskæring, rivning, emballering osv. vedrørende det produkt, som betegnelsen henviser til

—

3.6. Særlige regler for mærkning af det produkt, den registrerede betegnelse henviser til

—

4. Kort angivelse af det geografiske områdes afgrænsning

Varaždinsko zeljes produktionsområde er strengt begrænset til det område, der ligger inden for de administrative grænser for Varaždin amt. Mod nord udgør Dravafloden den naturlige fysiske grænse for Varaždin amt. Varaždin amt består af følgende byer og kommuner: Varaždin, Ivanec, Ludbreg, Novi Marof, Lepoglava, Varaždinske toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica og Visoko.

5. Tilknytning til det geografiske område

5.1. Det geografiske områdes egenart

Naturlige produktionsfaktorer:

Ifølge Köppens klimaklassifikation har Varaždin amt et varmtemperet og et koldtempereret klima.

Klimatiske målinger foretaget over flere år i perioden fra juni til oktober, hvor Varaždinsko zelje dyrkes i det fri, viser en gennemsnitstemperatur på 14,9-20,1 °C og en relativ fugtighed på 78,3-58 %.

Den gennemsnitlige nedbørsmængde ligger på 73-100 mm. De tre sommermåneder (juni-august) er de mest regnfulde. I disse måneder falder ca. 33 % af den årlige nedbør, med over 90 mm i gennemsnit hver måned. I vækstperioden (april-september) falder ca. 60 % af nedbøren.

I Varaždin amt kan vintrene være kolde og uden sne, med laveste dagtemperaturer på under –10 °C.

Dyrkningen af Varaždinsko zelje har en vis forbindelse til Dravafloden. De bedst egnede områder til dyrkning af Varaždinsko zelje er sletterne og bakker i Dravadalen. Ligeledes er områder i mindre flod- og ådale egnede.

Den forskelligartede jordsammensætning i lavlandet langs Drava er resultatet af forskellige geologiske og lithologiske egenskaber. Størstedelen af jorden i lavlandet langs Drava klassificeres som P-1-jord. Det er brun, sur og eutrof grusbaseret jord og en leret til overvejende sandet løss, og som er opstået på pleistocæn-holocæne aflejringer langs Dravafloden.

Menneskelige faktorer:

Produktet Varaždinsko zelje er også blevet påvirket af produktionsmetoderne, der er tilpasset betingelserne i det geografiske område. Det er præget af småjordlodder, små områder og landbrugere med små bedrifter. De lokale producenters kunnen er væsentlig for fremstillingen af Varaždinsko zelje, særlig i forbindelse med høsten. Familiemedlemmer fra flere generationer deltager i høsten og overleverer dermed den erfaring og kunnen, der er nødvendig for at høste Varaždinsko zelje med håndkraft. Ved høst med håndkraft er det vigtigt, at plukkeren på grundlag af sin erfaring og viden kan vurdere kålhovedernes modenhed, henholdsvis hvornår de er klar til at blive høstet. Ved at se og mærke på kålhovederne sikrer plukkeren, at kålhovederne bliver høstet, når de har den optimale grad af modenhed. Høst med håndkraft bidrager desuden til, at hovederne beskyttes bedre, ligesom skader, der opstår ved høst med maskinkraft, undgås. Efter mange års dyrkning og erfaring med dyrkning af Varaždinsko zelje under disse særlige betingelser er det lykkedes producenterne at skabe et produkt med særlige egenskaber, som ikke findes andre steder (Naše pravice, 1905).

5.2. Produktets egenart

Varaždinsko zelje tilhører gruppen af sene sorter, som tåler kulde. Produktet Varaždinsko zelje har, når kålen er moden, særlige morfologiske egenskaber, hvorved den adskiller sig fra andre kålsorter: Foruden bladenes farve og fremtrædende strenge har den et karakteristisk, ikke for stort, meget kompakt og fast fladt hoved med en vægt på 1-3 kg, og kanten på de yderste blade begynder om regel at krølle opad. Varaždinsko zeljes blade er så tynde, at når bladet lægges på en håndflade, ses ens fingre gennem det, og bladet er elastisk og fast. Bladene har en lys olivengrøn farve. Smagen er bitter, med skarpe undertoner og en stærk duft af frisk kål.

Talrige undersøgelser bekræfter, at Varaždinsko zelje har særlige egenskaber i forhold til andre kålsorter. Varaždinsko zelje har et højt indhold af tørstof og et usædvanlig højt indhold af sukker (Utjecaj sorte na kvalitetu kiselog kupusa, i tidsskriftet Poljoprivredna znanstvena smotra, F. Vešnik, 1969).

Analyser af ekstrakt af et modent kålblad har vist en høj grad af antioxiderende virkning. Når Varaždinsko zelje er moden, ligger de samlede phenoler på 0,94-1,03 mg/ml GAE, mens de samlede flavonider ligger på 0,15-0,25 mg/ml CE. Planters samlede indhold af phenol og flavonid afhænger af de genetiske egenskaber (slægt, art, sort) og de ydre miljømæssige betingelser og vækstbetingelser, og det hænger sammen med planternes antioxiderende virkning (Antioxidant potency of white (Brassica oleracea L. var. capitata) and Chinese (Brassica rapa L. var. pekinensis Lour.) cabbage: The influence of development stage, cultivar choice and seed selection, Scientia Horticulturae, D. Šamec m.fl., 2011).

En af fordelene ved Varaždinsko zelje er dens egnethed til dyrkning i det fri. Da Varaždinsko zelje tåler lave temperaturer, forbliver den på marken til sidst på efteråret, hvilket fjerner behovet for yderligere oplagring. På den måde øges indholdet af tørstof og sukker i Varaždinsko zelje helt frem kålhovederne høstes med håndkraft, når de er modne. Den særlige dyrkningsmetode for Varaždinsko zelje, fra frøet af bevarelsessorten til det færdige produkt, giver en yderlige garanti for produktets herkomst.

5.3. Årsagssammenhængen mellem den geografiske oprindelse og, hvor det er relevant, produktets kvalitet, omdømme eller andre kendetegn

Det høje indhold af tørstof og sukker i Varaždinsko zelje er resultatet af produktionsmetoden og af, at produktet forbliver på marken til sidst på efteråret, takket være kålens modstandsdygtighed over for lave temperaturer. Undersøgelser har vist, at det høje samlede indhold af phenol og flavonid i Varaždinsko zelje er resultatet af genetiske egenskaber og ydre miljømæssige betingelser og vækstbetingelser.

I det afgrænsede geografiske område er den gennemsnitlige månedlige dagtemperatur i løbet af dyrkningsperioden for Varaždinsko zelje såvel som fordelingen af nedbør optimale for dyrkningen af Varaždinsko zelje, som kun dyrkes kommercielt i dette område. Kolde vintre uden sne i det afgrænsede geografiske område bevirker, at jorden, som pløjes om efteråret, fryser. Udover at bidrage til dannelsen af løs jord holder frosten også populationerne af skadedyr nede, hvilket resulterer i meget sunde planter.

Det lavtliggende område i omkring Drava er af særlig betydning, det muliggør en stabil tilstrømning af vand til de områder, hvor Varaždinsko zelje dyrkes. Udover de eksisterende vandløb giver også det høje grundvandsspejl fugt til dyrkningsområderne. I det afgrænsede geografiske område er jorden fortrinsvis brun, sur og eutrof, hvilket er gavnligt for dyrkning af grøntsager, navnlig kål, hvilket også bekræftes af den kendsgerning, at der er blevet dyrket kål på egnen i århundreder.

Foruden de klimatiske og jordbundsmæssige faktorer, bidrager også de lokale producenter til produktets egenart, da de med deres mundtlige overlevering fra generation til generation ønsker at bevare den autoktone bevarelsessort Varaždinsko zelje. Evnen til at høste med håndkraft og til at vurdere, hvilke kålhoveder der er klar til at blive høstet, samt videreformidlingen af viden om dyrkning og høst med håndkraft gør det muligt for nye generationer at fortsætte med at fremstille Varaždinsko zelje på traditionel vis. Høst med håndkraft er væsentligt for at udvælge produktet på selve marken og dermed sikre, at Varaždinsko zelje har en ensartet kvalitet.

På grund af sine elastiske og tynde blade og bitre smag med skarpe undertoner er Varaždinsko zelje blevet en uundværlig ingrediens i tilberedningen af traditionelle retter på egnen.

Vidovec kommunes våbenskjold, som indeholder et kålhoved af sorten Varaždinsko zelje, vidner om produktets herkomst og særlige status.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning (2))

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) EUT L 343 af 14.12.2012, s. 1.

(2) Se fodnote 1.